כלב אמסטף, שלדברי עדי ראיה הסתובב חופשי, תקף הבוקר כלב פינצ'ר ברובע ב'. "הוא ננעל על הכלב הקטן ולא שיחרר עד שהפינצ'ר הפסיק לזוז", סיפר לאשדוד נט תושב האיזור שהיה עד לתקיפה הקשה.

לאחר האירוע, כך לדברי עדי הראיה, הכלב שב לגינה ממנה הוא יצא. "הזעקנו את המשטרה ואת הוטרינר העירוני, דיווחנו על מה שראינו וגם להיכן חזר הכלב התוקף", סיפר אחד התושבים לאשדוד נט.

לדברי הפונים, למרות שהצביעו על הכלב התוקף, הכלב לא נלקח להסגר. "השוטרים אמרו לנו שבגלל שמדובר בתקיפת חיה על ידי חיה, זה לא תחום עיסוקם. הוטרינר שהגיע למקום דיבר עם בעל הכלב, שכמובן הכחיש שמדובר בכלב שלו. בסוף לא עשו כלום לכלב התוקף. הוא עדיין חופשי ומסתובב עם הבעלים שלו".

הכלב שהותקף מת לאחר זמן קצר מפצעיו. "אנחנו מפחדים לצאת עם הכלבים שלנו וזה לא פעם ראשונה שהוא משוחרר, אנחנו כל הזמן מעירים לו על זה", סיפרו הפונים למערכת אשדוד נט, שלא מבינים מדוע הכלב התוקף עדיין חופשי. "מחכים שהכלב יתקוף ילד ואז יפעלו?" הם תוהים.

מבדיקה שערך אשדוד נט עולה כי הוטרינר העירוני שהגיע למקום פעל מול בעל הכלב התוקף, לכאורה, והוא קיבל אזהרה בכתב לבל יחזור הכלב להסתובב חופשי. בנוסף מתברר כי גם הכלב שהותקף היה חופשי וללא רצועה וכי מדובר באירוע של תקיפה בין שני כלבים ללא מעורבות בעלי הכלבים.